SKRIFTLIG FORESPØRGSEL E-2602/02

af Ilda Figueiredo (GUE/NGL) til Kommissionen

(18. september 2002)

Om: Skovbrande og budgetpost B2-515

Hvert år i sommermånederne er skovbrande en plage, der ødelægger tusindvis af hektar skov i Den Europæiske Union, navnlig i Portugal. På EU-niveau har forordning (EØF) nr. 2158/92(1) om beskyttelse af skovene mod brande og budgetpost B2-515 skove været et synligt bidrag fra Fællesskabets side til at fremme bekæmpelsen af skovbrande. I anmærkningerne til budgetpost B2-515 fik Europa-Parlamentet indføjet målsætningerne om at finansiere foranstaltninger til forebyggelse af skovbrande i særligt udsatte områder (herunder bekæmpelsesudstyr), foranstaltninger med henblik på skovrejsning i områder, der er blevet ødelagt af brand, projekter forelagt af lokale myndigheder og oprettelse af et europæisk center for forebyggelse af skovbrande. I det foreløbige budgetforslag for 2003 har Kommissionen opført bevillinger til afslutning af dette fællesskabsprogram. Dette er i modstrid med behovet for beskyttelse og opvurdering af de eksisterende skovområder i betragtning af deres socioøkonomiske og miljømæssige betydning.

I denne forbindelse bedes følgende oplyst:

- Hvilke projekter har de enkelte medlemsstater haft i de sidste ti år, og hvordan har den respektive fordeling af bevillinger fra budgetpost B2-515 været?

- Hvordan vurderer Kommissionen bevillingerne under budgetpost B2-515 og gennemførelsen af forordning (EØF) nr. 2158/92?

- Hvilke årsager fører til afslutning af dette program? Mener Kommissionen ikke, at det absolut må bibeholdes? Hvis ikke, hvilke foranstaltninger agter Kommissionen da at foreslå for at støtte forebyggelse og bekæmpelse af skovbrande og konsekvenserne af disse?

(1) EFT L 217 af 31.7.1992, s. 3.

Svar afgivet på Kommissionens vegne af Franz Fischler

(29. oktober 2002)

Som det ærede medlem anfører, er der med Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande(1) indført en fællesskabsforanstaltning til beskyttelse af skovene mod brande i de udsatte regioner i medlemsstaterne, hovedsagelig i Middelhavsområdet. Forordningens horisontale karakter har været et synligt bidrag fra Fællesskabets side til at forebygge denne plage.

Inden for rammerne af budgetpost B2-515 blev der mellem 1992 og 2002 fremlagt 1525 projekter og 18 nationale programmer til beskyttelse af skovene mod brande. 798 projekter og 18 nationale programmer blev godkendt til et samlet beløb på 123,6 mio. EUR.

Af nedenstående tabel fremgår fordelingen af de beløb, der blev bevilget til medlemsstaterne.

>TABELPOSITION>

Disse projekter og programmer omfatter foranstaltninger til bekæmpelse af årsagerne til skovbrande, informationskampagner (13 % af det bevilgede beløb), beskyttelsesudstyr (stier, brandbælter og vandforsyningssteder) såvel som rydning af undervækst og forebyggende skovrejsning (51 %), foranstaltninger til fast og mobil skovovervågning og uddannelse (31 %), risikoundersøgelser (4 %) og iværksættelse af databasesystemer for skovbrande (1 %).

Det er naturligvis svært præcist at vurdere virkningen af en forebyggende foranstaltning, men udviklingen i indikatorerne i de seneste 10 år viser på trods af stigningen i antallet af brande, at:

- det samlede areal, som har været ramt af skovbrand, er faldet svagt,

- hver skovbrand i gennemsnit har ramt et stadigt mindre areal,

- den gennemsnitlige ventetid for brandslukning er faldet,

- og varigheden af skovbrandene ligeledes er faldet.

Beskyttelsesforanstaltningerne i medlemsstaterne er således i de seneste ti år blevet forbedret og herigennem også virkningen af Fællesskabets foranstaltninger, der har fungeret som et supplement til medlemsstaternes egne foranstaltninger.

For nærmere oplysninger om dette emne har det ærede medlem og Parlamentets Generalsekretariat fået tilsendt et eksemplar af Kommissionens rapport til Parlamentet og Rådet om anvendelsen af forordning (EØF) nr. 2158/92, som fastsat i artikel 10, stk. 3, i omtalte forordning, og et andet eksemplar af Kommissionens rapport til Parlamentet og Rådet vedrørende anvendelsen af Rådets forordning (EØF) nr. 3528/86 af 17. november 1986 om beskyttelse af skovene i Fællesskabet mod luftforurening(2), og hvis foranstaltninger ligeledes hidrører fra budgetpost B2-515.

Som følge af Parlamentets sagsanlæg den 30. april 1997 og EF-Domstolens domsafsigelse den 25. februar 1999 (C-164/97 og C-165/97) er det juridiske grundlag for forordning (EØF) nr. 2158/92 og forordning (EØF) nr. 3528/86 blevet ændret. Begge forordninger baseres nu på artikel 175 (Miljø) i EF-traktaten i stedet for artikel 37 (Landbrug).

Følgelig godkendte Kommissionen den 12. december 2001 en aftale mellem Generaldirektoraterne for Landbrug, Erhvervspolitik og Miljø om disse foranstaltningers fremtidige udformning. Aftalen overfører ansvaret for visse skovbeskyttelsesforanstaltninger, navnlig dem om forebyggelse af luftforurening, til DG Landbrug.

Ifølge aftalen skal beskyttelsesforanstaltningerne mod skovbrande, som det ærede medlem er særligt bekymret over, også integreres i programmerne for udvikling af landbrugsdistrikterne.

Medlemsstaterne kan fremlægge en ændring af programmerne for udvikling af landbrugsdistrikterne til Kommissionen inden for rammerne af forordningerne om udvikling af landdistrikterne. Forudsat at disse ændringer er blevet indført på behørig vis, vil foranstaltninger til forebyggelse af skovbrande kunne medfinansieres fra og med den 1. januar 2003.

Ovenstående forklarer:

- dels hvorfor Fællesskabets skovbeskyttelsesforanstaltning, som blev indført ved forordning (EØF) nr. 2158/92, er afsluttet,

- og dels hvordan beskyttelsesforanstaltningerne deres effektivitet taget i betragtning samt det forhold, at Kommissionen anser deres bibeholdelse for uundværlig vil kunne omfattes af programmerne for udvikling af landdistrikterne fra og med den 1. januar 2003.

(1) EFT L 217 af 31.7.1992, senest ændret ved Parlamentets og Rådets forordning (EF) nr. 805/2002 af 15. april 2002 (EFT L 132 af 17.5.2002).

(2) EFT L 326 af 21.11.1986, senest ændret ved Parlamentets og Rådets forordning (EF) nr. 804/2002 af 15. april 2002 (EFT L 132 af 17.5.2002).